นิกเกอิปิดเช้าลบ 14.61 จุด ตลาดจับตาประชุมเฟด
นิกเกอิปิดเช้าลบ 14.61 จุด ตลาดจับตาประชุมเฟด
14 มี.ค. 2560

ดัชนีนิกเกอิตลาดหุ้นโตเกียวปิดภาคเช้าปรับตัวลงในวันนี้ โดยดัชนีนิกเกอิปิดภาคเช้าลดลง 14.61 จุด หรือ 0.07% แตะที่ 19,619.14 จุด เนื่องจากนักลงทุนเทขายทำกำไรหลังจากนิกเกอิพุ่งขึ้นก่อนหน้านี้ ขณะเดียวกันนักลงทุนระมัดระวังการซื้อขายก่อนที่การประชุมธนาคารกลางสหรัฐ (เฟด) จะเริ่มเปิดฉากขึ้นในวันนี้
โบรกเกอร์กล่าวว่า ตลาดหุ้นโตเกียวยังคงเคลื่อนไหวในกรอบแคบๆ เนื่องจากนักลงทุนชะลอการซื้อขายก่อนที่จะรู้ผลการประชุมเฟด โดยนักลงทุนจับตาดูว่า คณะกรรมการกำหนดนโยบายการเงินของเฟดจะปรับขึ้นดอกเบี้ยรวดเร็วเพียงใด ท่ามกลางสัญญาณที่บ่งชี้ถึงการฟื้นตัวทางเศรษฐกิจ
นอกจากนนี้ นักลงทุนยังซึบซับข่าวบริษัทโตชิบา คอร์ป ประกาศเลื่อนการเปิดเผยผลประกอบการออกไปอีกครั้ง เนื่องจากจำเป็นต้องใช้เวลามากขึ้นในการตรวจสอบปัญหาด้านบัญชีที่เกิดขึ้นในบริษัทเวสติงเฮาส์ อิเล็กทริค ซึ่งเป็นบริษัทในเครือด้านพลังงานนิวเคลียร์ที่ตั้งอยู่ในสหรัฐอเมริกา
หุ้นโตชิบา ร่วงลง 8.1% ท่ามกลางความไม่แน่นอนว่า โตบิชาจะยังสามารถรั้งสถานะบริษัทจดทะเบียนต่อไปได้หรือไม่